text: Ainsi iluec se gaimentoit
   Cléomadès, et regretoit
   Clarmondine piteusement.
   De parfont souzpiroit souvent.
   Et Pinchonnès, li menestrés,
   Est à ce point vers lui alés.
   À la fenestre vint tout droit
   Où Cléomadès s'apuioit.
   Et lors Pinchonnès le regarde,
   Qui tantost se donna bien garde
   Que de cuer estoit tormentez
   "Ha ! dous sire," fait il, "k'avez ?
   Vous ne samblez pas en bon point."
   Cléomadès I tout seul point
   Ne li respont. Lors s'en torna,
   À son seigneur dire l'ala.
  